De seneste fire gange AaB og FC Midtjylland har mødt hinanden i SAS Liga-sammenhæng, er det FCM, der har hentet fuld gevinst, men den tendens ønsker AaB selvsagt at ændre på hurtigst muligt. Og Erik Hamrén er opmærksom på udfaldet af de seneste indbyrdes opgør. - Det er klart, vi har revanche til gode. Midtjylland har vundet de seneste fire kampe, men de har alle været utroligt tætte kampe, så det er absolut to jævnbyrdige hold, der mødes, mener Erik Hamrén. Ifølge cheftræneren er det således små ting, der har afgjort tingene til FC Midtjyllands fordel. - I de seneste kampe har Midtjylland været mere effektive, og de har også haft marginalerne på deres side. Vi skal gøre alt for, at de samme små marginaler kommer over på vores side på søndag, fastslår Erik Hamrén, der har udtaget følgende navne til Slaget om Jylland: 1 Karim Zaza, 2 Michael Jakobsen, 3 Martin Pedersen, 4 Danny Califf, 6 Steve Olfers, 7 Mattias Lindström, 8 Andreas Johansson, 9 Thomas Augustinussen, 10 Rade Prica, 11 José Mota, 14 Jeppe Curth, 15 Siyabonga Nomvethe, 16 Allan Olesen, 21 Kasper Risgård, 23 Thomas Enevoldsen og 28 Martin S. Jensen. Caca, Patrick Kristensen og Chrys er alle på skadeslisten.

Referat:
AaB-cheftræner Erik Hamrén forventer en ny tæt affære mod FC Midtjylland, når sidste sæsons sølv- og bronzevindere tørner sammen på Energi Nord Arena søndag eftermiddag.